ՀՀ ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ և ՍՊՈՐՏԻ ՆԱԽԱՐԱՐՈՒԹՅՈՒՆԸ ՀԱՅՏԱՐԱՐՈՒՄ Է ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2028 ԹՎԱԿԱՆԻ ԵՐԻՏԱՍԱՐԴԱԿԱՆ ՄԱՅՐԱՔԱՂԱՔԻ ԸՆՏՐՈՒԹՅԱՆ ՄՐՑՈՒՅԹ
ՀՀ կրթության, գիտության, մշակույթի և սպորտի նախարարությունը մեկնարկում է «2028 թվականի երիտասարդական մայրաքաղաք» մրցույթի կազմակերպման աշխատանքները:
«2028 թվականի երիտասարդական մայրաքաղաք» մրցույթին կարող են մասնակցել Հայաստանի Հանրապետության այն համայնքները, որոնց կազմում ներառված է առնվազն մեկ քաղաքային բնակավայր:

Մրցույթի նպատակներն են՝
1. Խթանել համայնքներում երիտասարդական քաղաքականության արդյունավետ իրականացումը։
2. Խրախուսել համայնքների միջև առողջ մրցակցությունը՝ երիտասարդների համար բարենպաստ, անվտանգ, ներառական և զարգացնող միջավայրի ձևավորման ուղղությամբ։
3. Աջակցել համայնքային երիտասարդական ենթակառուցվածքների, այդ թվում՝ երիտասարդական կենտրոնների, միջավայրերի, երիտասարդական աշխատանքի և երիտասարդական ծառայությունների զարգացմանը։
4. Խթանել երիտասարդների ակտիվ մասնակցությունը համայնքային կյանքին, տեղական ինքնակառավարման գործընթացներին և համայնքի զարգացմանը։
5. Խրախուսել համայնքների, երիտասարդական կազմակերպությունների, երիտասարդական նախաձեռնությունների, երիտասարդական աշխատողների և այլ շահագրգիռ կողմերի համագործակցությունը՝ երիտասարդական ծրագրերի և նախաձեռնությունների իրականացման գործում։
6. Նպաստել երիտասարդական նորարարական նախաձեռնությունների, միջազգային համագործակցության և հաջողված փորձի տարածմանը։
Մրցույթի արդյունքում հաղթող ճանաչված քաղաքը կհամարվի 2028 թվականի երիտասարդական մայրաքաղաք:
ՈՒՇԱԴՐՈՒԹՅՈՒՆ։ Երևան քաղաքը, ինչպես նաև 2027 թվականի երիտասարդական մայրաքաղաքը չեն կարող մասնակցել մրցույթին:

Մրցույթն իրականացվում է հետևյալ փուլերով՝
· հայտերի ընդունում և տեխնիկական գնահատում կազմակերպչական հանձնաժողովի կողմից,
· հայտերի բովանդակային գնահատում փորձագետների կողմից,
· ՀՀ բնակչության շրջանում էլեկտրոնային քվեարկություն,
· մրցույթի արդյունքների ամփոփում և երիտասարդական մայրաքաղաքի ճանաչում։
Մրցույթի հայտը ներկայացվում է համայնքապետարանի կողմից՝ համայնքում երիտասարդության ոլորտում գործունեություն ծավալող առնվազն երկու հասարակական կազմակերպությունների հետ համագործակցությամբ:
Հայտը պետք է բաղկացած լինի հետևյալ փաստաթղթերից՝
1. Մրցույթին մասնակցելու պատրաստակամությունը հավաստող գրություն համայնքի ղեկավարի կողմից,
2. Համահայտատու կազմակերպությունների հանձնառությունը հավաստող գրություններ,
3. Երիտասարդական մայրաքաղաք մրցույթի հայտադիմում՝ համաձայն Ձև N 1-ի,
4. Երիտասարդական մայրաքաղաք մրցույթի հայտադիմումին կից անհրաժեշտ տեղեկատվության և փաստաթղթերի ցանկ՝ համաձայն Ձև N 2-ի,
5. Երիտասարդական մայրաքաղաք մրցույթի ծրագիր (այսուհետ՝ Ծրագիր)՝ համաձայն Ձև N 3-ի։
«2028 թվականի երիտասարդական մայրաքաղաք» մրցույթի հայտ ներկայացրած համայնքը պետք է ապահովի՝
1. Ծրագրի իրականացման ընթացքում համայնքի կազմում ներառված բնակավայրերի ներգրավվածությունը
2. Միջոցառումների իրականացման հնարավոր տարածքային բաշխվածությունը 
3. Միջոցառումների ժամանակագրական բաշխվածությունը ըստ եռամսյակների։

Մրցույթին մասնակցության հայտերն ընդունվում են հոկտեմբերի 23-ից մինչև նոյեմբերի 13-ը ներառյալ:
Մրցույթի հայտը՝ վերը նշված բոլոր անհրաժեշտ փաստաթղթերով, անհրաժեշտ է ուղարկել youth@escs.am էլեկտրոնային հասցեին՝ էլեկտրոնային նամակի թեմա դաշտում նշելով դիմող համայնքի անվանումը և «2028 թվականի երիտասարդական մայրաքաղաք/համայնք» բառերը:

Մրցութային հայտերի գնահատման և ամփոփման կարգը
Հայտերի ներկայացման ժամկետի ավարտից հետո Հանձնաժողովը ստուգում է դրանց համապատասխանությունը սահմանված պահանջներին: Տեխնիկական թերությունների առկայության դեպքում հայտատուին առաջարկվում է դրանք վերացնել երեք աշխատանքային օրվա ընթացքում՝ առանց հայտի բովանդակությունը կամ մրցակցային առավելություն ապահովող տեղեկությունները փոփոխելու:
Մրցութային հայտերի գնահատումն իրականացվում է փորձագիտական գնահատման և էլեկտրոնային քվեարկության համադրմամբ: Փորձագիտական խումբը գնահատում է համայնքի կարողությունները և ներկայացված ծրագիրը, իսկ անհրաժեշտության դեպքում իրականացվում են տեղայցեր:
Էլեկտրոնային քվեարկությունն անցկացվում է նախարարության էլեկտրոնային հարթակում, և յուրաքանչյուր անձ կարող է քվեարկել մեկ անգամ:
Մրցութային հայտի վերջնական գնահատականը որոշվում է համայնքի կարողությունների գնահատման, ներկայացված ծրագրի գնահատման և էլեկտրոնային քվեարկության արդյունքների համադրմամբ: Հաղթող է ճանաչվում առավելագույն գնահատական ստացած մասնակիցը: Հավասար գնահատականների դեպքում նախապատվությունը տրվում է ծրագրի, ապա համայնքի կարողությունների գնահատման ավելի բարձր միավոր ստացած մասնակցին, իսկ հավասարության պահպանման դեպքում հաղթողին որոշում է Հանձնաժողովը՝ հիմնավորված առաջարկությամբ:
Հանձնաժողովն ամփոփում է արդյունքները և հաղթողին ճանաչելու վերաբերյալ որոշումը ներկայացնում նախարարի հաստատմանը: Արդյունքների ամփոփման հիման վրա ընդունվում է նախարարի հրաման, որից հետո մեկ աշխատանքային օրվա ընթացքում արդյունքները հրապարակվում են նախարարության պաշտոնական կայքէջում:
Մրցույթն իրականացվում է համաձայն ՀՀ ԿԳՄՍ նախարարի 08.10.2026 թ. N 2124-Ա/2 հրամանի:
ՈՒՇԱԴՐՈՒԹՅՈՒՆ։ Սույն հայտարարությամբ նախանշված ժամկետից ուշ ներկայացված հայտերը չեն դիտարկվի:
Հայտերի՝ մրցույթի իրականացման կանոնակարգի պահանջներին համապատասխան ներկայացնելու և պատշաճ լրացնելու աջակցության նպատակով հոկտեմբերի 30-ին՝ ժամը 14:30-ին, ՀՀ ԿԳՄՍՆ-ում տեղի կունենա խորհրդատվական հանդիպում՝ նախատեսված այն քաղաքների/համայնքների ներկայացուցիչների համար, որոնք պատրաստվում են հայտ ներկայացնել մրցույթին:
Մասնակցության համար անհրաժեշտ է մինչև հոկտեմբերի 28-ը youth@escs.am էլեկտրոնային փոստի հասցեին ուղարկել մասնակիցների մասին տեղեկատվություն՝ նշելով անունը, ազգանունը, ստորաբաժանումը, պաշտոնը, բջջային հեռախոսահամարը և էլեկտրոնային փոստի հասցեն:
Հարցերի և հավելյալ տեղեկատվության համար կարող եք զանգահարել՝ 010 599 699 (642), (643) կամ (543) հեռախոսահամարներով։

